84. ΑΠΟΦΑΣΗ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ.Ε/10356 της 5/16 Οκτ. 1981 (ΦΕΚ Β΄ 649) Περί του τρόπου κατανομής των επιλεγομένων υποψηφίων σε Σχολές με περισσότερα του ενός τμήματα και κατευθύνσεις ή σε ομάδες Ιδιωτικών Ανωτέρων Τεχνικών και Επαγγελματικών Σχολών, αρμοδιότητας Υπουργείου Εθνικής Παιδείας και Θρησκευμάτων. Έχοντας υπόψη: 1.Τις διατάξεις του άρθρ. 25 παρ. 3 και 5 του Νόμ. 576/77 «περί οργανώσεως και διοικήσεως της Μέσης και Ανωτέρας Τεχνικής και Επαγγελματικής Εκπαιδεύσεως». 2.Τις διατάξεις του άρθρ. 6 παρ. 2 εδάφ. α, β του Νόμ. 1035/1980 «περί του τρόπου εισαγωγής εις τα Ανώτατα Εκπαιδευτικά Ιδρύματα τας Σχολάς Εκπαιδεύσεως Διδακτικού προσωπικού και τας Ανωτέρας και άλλων τινών διατάξεων» και 3.Την αριθ. Ε/14797/30.12.80 (ΦΕΚ 26 τ.Β΄/21.1.1981) υπουργική απόφαση περί καθορισμού αριθμού εισακτέων στις Ανώτερες Δημόσιες και Ιδιωτικές Τεχνικές και Επαγγελματικές Σχολές κατά το ακαδημαϊκό έτος 1981-1982, αποφασίζουμε: Καθορίζουμε τον τρόπο της κατατάξεως σε τμήματα και κατευθύνσεις εξειδικεύσεως των εισαχθέντων στις Ανώτερες Σχολές των ΚΑΤΕΕ της ΑΣΕΤΕΜ ΣΕΛΕΤΕ και τις Ανώτερες Ιδιωτικές Σχολές ως κατωτέρω: Στην περίπτωση που ένας υποψήφιος επιλεγεί σε Σχολή που περιλαμβάνει περισσότερα του ενός τμήματα και κατευθύνσεις, τότε για την εγγραφή των σε ένα από τα τμήματα της Σχολής, θα γίνει η κατάταξη βάσει των μονάδων που έλαβε για να εισαχθεί στη Σχολή και τη σειρά προτιμήσεως των τμημάτων που φαίνεται από δήλωση που καταθέτει στη Σχολή. Η κατάταξη θα γίνει εντός της Σχολής από το Σύλλογο των καθηγητών τους. Οι επιλεγέντες θα υποβάλουν τις αιτήσεις τους μαζί με τις προτιμήσεις εντός 5 ημερών από της ανακοινώσεως των αποτελεσμάτων στη Γραμματεία των Σχολών που έχουν επιλεγεί. Ο επιλεγείς πρέπει στην πιο πάνω δήλωσή του να συμπληρώσει όλα τα τμήματα και τις κατευθύνσεις που περιλαμβάνει η Σχολή. Σε αντίθετη περίπτωση, αν δεν καταταγεί λόγω της βαθμολογίας του σε κάποιο από τα δηλωθέντα τμήματα, θα καταταχθεί τελικά σε κάποιο άλλο τμήμα αφού τελειώσει η κατάταξη, σύμφωνα με τις υποβληθείσες δηλώσεις. Ο Σύλλογος των καθηγητών της Σχολής αφού ελέγξει τα στοιχεία των προς κατάταξη υποψηφίων καθώς και τις προτιμήσεις και τη βαθμολογία από τον επίσημο πίνακα του ΥΠΕΠΘ θα προβεί στην κατανομή για τα τμήματα των Σχολών βάσει της βαθμολογίας που έλαβαν κατά την επιλογή τους και τη σειρά προτιμήσεως. Ειδικά για την περίπτωση των υποψηφίων που θα επιλεγούν για τις Ανώτερες Ιδιωτικές Τεχνικές Σχολές Ηλεκτρονικών και Ναυπηγών περιοχής Αττικής, η κατάταξη θα γίνει από ειδική επιτροπή του Υπουργείου Εθνικής Παιδείας και Θρησκευμάτων. Οι επιλεγέντες θα υποβάλλουν τις αιτήσεις τους μαζί με τις προτιμήσεις εντός 5 ημερών από της ανακοινώσεως των αποτελεσμάτων στο Υπουργείο Εθνικής Παιδείας και Θρησκευμάτων Γενική Δ/νση Επαγγελματικής Εκπαιδεύσεως, Δ/νση Ιδιωτικής Τεχνικής και Επαγγελματικής Εκπαιδεύσεως Τμήμα Ανωτέρων Ιδιωτικών Τεχνικών Σχολών. Στην αίτηση οι ενδιαφερόμενοι εκτός από τα ατομικά τους στοιχεία θα αναγράφουν όλες τις ανώτερες Ιδιωτικές Σχολές του Λεκανοπεδίου Αττικής κατά σειρά προτιμήσεως. Στην περίπτωση που ο υποψήφιος δεν δηλώσει όλες τις Σχολές, τότε θα καταταχθεί μετά το πέρας της επιλογής σε οποιαδήποτε άλλη Σχολή, αφού τελειώσει η κατάταξη σύμφωνα με τις υποβληθείσες δηλώσεις. Η επιτροπή αφού ελέγξει τα στοιχεία των προς κατάταξη υποψηφίων, καθώς και τις προτιμήσεις και τη βαθμολογία τους από τον επίσημο πίνακα του ΥΠΕΠΘ θα προβεί στην κατανομή βάσει της βαθμολογίας που έλαβαν οι υποψήφιοι κατά την επιλογή τους και τη σειρά προτιμήσεώς τους. Η κατάταξη των επιλεγέντων οι οποίοι δεν θα υποβάλουν δήλωση προτιμήσεως θα γίνει μετά την επεξεργασία των υποβληθεισών δηλώσεων, στα υπάρχοντα κενά. Μετά το πέρας της κατατάξεως η επιτροπή συντάσσει πίνακες εισακτέων κατά Σχολή και τους αποστέλλει στις Ανώτερες Ιδιωτικές Τεχνικές και Επαγγελματικές Σχολές του Λεκανοπεδίου Αττικής για εγγραφή των σπουδαστών. Οι Ανώτερες Τεχνικές Σχολές του Λεκανοπεδίου Αττικής είναι: α)Ανωτέρα Σχολή Ηλεκτρονικών ΠΑΛΜΕΡ Κ. Θεοδώρου, β)Ανωτέρα Σχολή Ηλεκτρονικών Ν. Χατζιδάκη, γ)Ανωτέρα Σχολή Ναυπηγών Αθηνών Α. Ολυμπίου και δ)Ανωτέρα Σχολή Ναυπηγών Πειραιώς Κ. Δρόσου.